Kolme kuvaa Lauri Tähkästä

Lauri Tähkä on monen suomalaisen tuntema muusikko, joka tuli tunnetuksi Lauri Tähkä & Elonkerjuu

-yhtyeen keulahahmona. Sittemmin Tähkä on tehnyt myös soolouraa. Vaikka monet julkisuuden

henkilöt pyrkivät pitämään suhteensa mediaan ammattimaisena, valokuvista voi kuitenkin päätellä

paljon roolin, lavastuksen ja kuvaustavan perusteella.

Ensimmäisessä kuvassa Tähkä on mietteliään näköinen, mikä viestii pohdiskelevuutta ja syvällisyyttä.

Puolet hänen kasvoistaan on varjossa, puolet valossa. Varjolla ja valolla symboloidaan usein

hyvää ja pahaa, jotka molemmat esiintyvät myös ihmisissä. Tulee tunne, että Tähkä on julkisuudestaan

huolimatta normaali ihminen, josta löytyy niin hyviä kuin huonojakin puolia.

Saman kuvan lavastus on hyvin minimalistinen, vain vähän vaatteita on näkyvissä. Tällainen lavastus

nostaa kuvattavan päärooliin. Tähkän suljetut silmät ja alaspäin painettu pää viestivät haavoittuvaisuudesta.

Kuvan kuvaustapa on taiteellinen ja huomiota herättävä.

Toisessa kuvassa Tähkä seisoo viljapellolla. Tämä miljöö korostaa hänen taiteilijanimeään Tähkä.

Syitä juuri tämän taiteilijanimen valinnalle saattavat olla muun muassa se, että hän on kotoisin Pohjanmaalta,

alueelta, jossa viljapellot tähkäpäineen ovat tavallisia.

Tämänkin kuvan lavastus on vähäistä. Tähkä seisoo pellolla tavallisissa arkivaatteissa hiukset rennosti

tuulessa hulmuten. Kuvan perusteella Tähkä voisi olla rento ja kiireetön ihminen, jolle ulkonäkö

ei ole välttämättä kaikki kaikessa. Kuva on kuvattu viljan tasolta, mikä asettaa Tähkän dynaamiseen

asemaan, eli hänestä luodaan energinen, voimakas ja aktiivinen mielikuva.

Kolmas kuva poikkeaa selvästi muista kuvista. Siinä Tähkä on puettu ja maskeerattu Uuno Turhapuroksi.

Tulee mieleen, että Tähkä osaa olla myös hullutteleva ja ulkonäköönsä hassuttelevasti

suhtautuva persoona. Tässä kuvassa hänet halutaan kuvata muunlaisena kuin syvällisenä maalaispoikana.

Lavastuksella on suuri merkitys kuvassa. Vaatteet, meikit ja rekvisiitta luovat epäsiistin, rähjääntyneen

ja laiskan kuvan. Turhapuro oli tunnettu näistä ominaisuuksistaan, ja kenties Tähkä haluaa

osoittaa itsestään jotain odottamatonta. Jos kuvassa Tähkän kädessä olevat ketsuppiset nakit näkee

verisinä sormina, kuvan tulkinta muuttuu. Joka tapauksessa tämä on kuvista yllättävin. Muusikko on

ottanut roolin, jonka kuvan katsoja heti havaitsee. Kahdessa muussa kuvassa roolia ei tule ajatelleeksi,

vaikka niissäkin Tähkä on kuvattu julkisuudesta tuttuna muusikkona, ei omana itsenään.

*Ylioppilas*

**SÄRMÄ SUOMEN KIELI JA KIRJALLISUUS**